khistorydata/jeongjo-sjw-relations huggingface dataset:
정조 0년
刑曹參判金熤疏曰。伏以。日月不停。公除奄過。五十年慈覆之天。無處更攀。凡厥含生。益切如喪之痛。伏惟我殿下。聖孝罔極。遑遑哀慕。何以堪處。臣於日昨帳殿陪班。忽承擢授金吾之命。臣惝怳懍愓。不知所出。時値寶座儼臨。鞫囚方張。回旋不得。滾迫承膺。處義郞當。愧蹙冞深。噫。臣性迂才短。百無一長。過蒙先大王簡拂之眷。濫躋下大夫之列。涯分已溢。感懼交切。從近六七年來。情病俱苦。自量已審。斂將樗散。屛處草莽。名姓已疎於朝籍。踪跡自托於樵牧。身外事悠悠久矣。竊自幾飮啄田間。謳詠聖化。以終其餘生矣。迺者國子新命。出於不虞。職是匪分。義實難冒而遽値中外崩擗之日。蒼皇入闕。少伸哀叫之忱。繼而承喉院特除。輒不免因仍盤礴。自顧廉防。壤落無餘。豈意恩數太頻。官秩更加。遽以此崇顯之命。侈之於無似之賤品也。臣之從前所叨。俱是因舊貫資。尙懼濫竽。輒願循墻。則況此新命。卽所謂命德之班。卿宰之銜也。豈可不量而授之下。豈敢苟然而當之哉。臣聞無名之恩。明主不施。罔方之爵。君子不受。顧今新政初擧。百度惟貞。搜賢任才。量器授官。最爲立政之急務。而今玆寵擢。乃及於如臣庸陋。此所謂施恩於無名。受爵於罔功。鵜梁之不稱。猶屬細故。嚬笑之不愛。實爲深憂。是豈臣所仰望於聖明者哉。苟使臣。因一時副急之出。淟涊蹲據。不思所以自處。則是眞天下之不識羞恥者。殿下雖得如臣百輩。亦將安用也。在臣義分。宜卽露章力辭。冀收成命。而職忝按獄。義急討逆。今始略入文字。仰暴微懇。伏乞聖明。念公器之至重。察臣言之匪飾。收還臣新授爵秩。以重有國之典命焉。臣治疏祈免之際。又有秋曹佐貳之命。六官之班。重於兼銜。三命之寵。轉益惶恧。召牌之下。轉動無路。祇詣禁外。拜章徑歸。慢傲之誅。尤無所逃。惟願亟賜譴削。俾全微諒。實天地生成之大造也。臣無任屛營祈懇之至。答曰。省疏具悉。授卿二品。予欲用卿。卿其勿辭。察職。
정조 0년
工曹參判鄭履煥疏曰。伏以。臣之格外濫資。萬不稱似。昨者承膺。豈有他哉。誠以瀆擾不可再。而恩命不可孤耳。噫。殿下何所取於臣也。以其才識有可取也。則臣之儱侗蔑裂。已莫逃於聖鑑之下矣。以其言議有可取也。則臣之秉執請討。又未見其有略施行者。臣誠不自知求所以堪殿下非常之恩而不知所出也。昨又伏見所下敦召於洪鳳漢者。溫諭勤摯。促使入城。臣尤切驚惑而愧懼焉。殿下明知其公議之所不容。而特以戚屬之故。不忍加罪。不惟不加之罪。又從以諭之召之。有若無罪者然。嗚呼。以恩屈法。非春秋正名之義以私掩公。欠聖人體天之規。此豈今日群臣所仰望於堯舜之聖者哉。臣亦何顔廁跡於朝行之間。而與彼周旋。以輕犯其駭機而不知止也。伏乞聖上。亟削臣職。以爲妄言者之戒焉。且臣偏母。年迫八耋。疾病沈痼。不離床褥。每接家信。輒又催歸。雖無情勢之危苦。實難暫時之按住。玆敢忙陳短章。徑尋鄕路。臣罪萬死。臣罪萬死。亦願繩以重律。補一初振勵之政也。臣無任惶恐激切屛營祈懇之至。答曰。省疏具悉。私之一字。苟非大聖人。安得擺脫。而予所以自勵自勉者。庶幾克祛一字。期趁淨盡之境。而今卿曰以有欠。卿或不諒予心耶。其在欲勉之道。方此反省。而內省不疚。獨非聖人之言乎。卿之此去。固知出於言不用則去之之義。予意如此。卿何邁邁。卿其從速上來。察職。
정조 0년
丙申四月十一日。兼春秋朴行淳。刑曹啓目。罪人尹起莘。各別嚴刑。期於得情。啓。傳曰。除尋常。更加嚴刑。期於得情爲良如敎。
정조 0년
刑曹啓目。罪人李長煥更推。啓。傳曰。除尋常。各別嚴刑。期於得情爲良如敎。
정조 0년
刑曹啓目。罪人奴金伊更推。啓。傳曰。除尋常。更加嚴刑。期於得情爲良如敎。
정조 0년
刑曹啓目。千世翊韓信康更推。啓。傳曰。依允。
정조 0년
丙申四月十一日卯時。上詣殯殿。行朝奠入侍時。右承旨徐有慶。假注書柳孟養。記事官白光澤朴祐源。都廳林得浩以次侍立訖。上具衰服。詣中排設廳。視膳行禮。儀註上同。行禮訖。上還廬次。
정조 0년
丙申四月十一日辰時。上御廬次。判府事入侍時。判府事金尙喆。左副承旨李商巖。假注書柳孟養。記事官白光澤朴祐源。以次進伏訖。尙喆曰。日月不居。公除奄過。伏想孝思。益復罔極。此時聖候。若何。上曰。頑忍支過。公除倐過。去益哀痛。氣何暇諭。尙喆曰。王大妃殿氣候。若何。上曰。一樣矣。尙喆曰。惠慶宮氣候。何如。上曰。近來連日有不平之候矣。上曰。前後啓批疏批。皆已盡之。不必更諭。而至於尋常婦寺。旣不以飾辭爲之。況於大臣。豈可有一毫外飾之事乎。其時事狀。予之目覩者。取於亂軸。予亦知之。判府事於此事。豈有一分嫌捱之端乎。尙喆曰。臣立朝以後。受恩罔極。恒念竭力圖報。而不幸當試事。人言罔極。陷人於千仞坑坎。臣雖冤枉。暴之無路。幸賴我殿下日月之明。昭釋無餘。殆如父母之憐其子。臣感泣無地。聖上雖已昭釋。言者之危險。一至此極。臣心畏縮。豈可少解。此莫非臣爲國不忠之罪。尙復何達。向於天討方行之時。臣豈不欲沐浴沫血。而顧臣情地。萬萬惶蹙。久伏荒郊。不勝耿耿。及承批旨。眷遇隆至。且遣近密之臣。感激恩私。他不暇顧。竭蹶承膺。冒嫌入城。非但廉防之壞損。實爲有靦面目矣。上曰。黨逆之說。尤是駭悖。金若行之言。何足責哉。卿不可若是過嫌也。尙喆曰。山陵尙今未定。故臣雖在外。日夜憂悶罔措。殿下誠孝所感。占得吉地。已爲完定云。萬萬喜幸矣。上曰。新占處。非但地師之稱贊。雖在凡眼。莫不爲好云。實爲多幸。尙喆曰。今則聖孝得而伸之。國祚得以無疆矣。上曰。相職許免。爲開卿入城之路。不可久處西樞閑局。卿須思所以體國之道也。尙喆曰。聖敎至此。惶恐不知所達矣。上曰。其間惡逆輩出。爻象頗紛紜矣。尙喆曰。天地之間。豈有如此窮凶極惡之類乎。上曰。德師一和之疏。無非凶言。豈以此凶言。謄諸奏章乎。先大王旣有遺敎。則爲今日臣子者。孰敢提說。而此輩之容易說去之罪。雖千剮萬戮。猶不足以快於心也。相老不道之說。尤極凶惡。相老之出此凶言。曾是不意。尙喆曰。相老爲人。言悖氣麤。終非吉人。率怪鬼之輩。作此亂逆。極爲絶痛矣。上曰。哀疚中。雖以儀文祭祀之節爲事。猶未能盡誠殫孝。而公除之前。遭此無前怪惡之事。寧不痛心。舊。尙魯所言。極其凶獰。究其情狀。逆節有浮於今番諸賊也。恭默閤筵說。卿見之否。尙喆曰。未得見之。而略聞其槪。則萬古凶逆矣。上曰。聖國。亘古亘今所無之凶漢也。欲盡其說。哽塞不忍道也。若非日月之明。宗國。其將置之於何地。尙魯聖國及文氏。內外交煽。譸張爲言。構捏兩官。自此以後。疑懼疊生。病患轉深。言之至此。痛隕益深。其時予方沖年。何以知此等事狀。而先大王。每以此等言諭予。故予盡知之。尙魯死後。先大王。以其臥死牖下。於渠爲幸爲敎。予至今思之。取他人子爲文氏子之計者。已萬萬凶獰。空地空書之事。尤是叵測。文氏懷匏佯孕之計。亦是尙魯之凶策。多小說話。非卒辭間言之者也。此言。未暇與他大臣言之。而今適從容。故對卿略言之矣。尙喆曰。伏聞此下敎。臣不覺心戰骨驚。尙魯聖國。雖已追律。文氏則尙今晏如。殿下何不思宗社之重。而不卽處分耶。孝廟朝故事。昭可有據矣。上曰。厚謙事。極爲憤痛矣。先大王愛之憐之。賜其富貴。渠當仰懍聖恩。安享富貴。可也。不此之爲。憑恃榮寵。恣意縱欲。干豫朝事。無所不至。此可謂於渠極罪。予雖靳允。其於公議之俊發。何。尙喆曰。渠旣自犯如此。烏能免天誅。上曰。麟漢事。何如。尙喆曰。三不必知之說。卽是沮戲聽政之頭惱也。逆之一字。斷不可已也。上曰。逆字則似不當。專由於不學無識。貪饕愚濫之致。可以亡奉朝之家矣。昨春以後。雖一監司一守令。渠皆荐剡。至於洪趾海尹養厚。曰以經綸大才。曰。以擔當國事。一奏再達。重言復言。朝廷之爵。非此二人。則莫可者然。此莫非植黨營私。以固其權者也。究其情狀。萬萬駭愕。尙喆曰。此雖出於無識之致。其貪權樂勢。已屬餘事。三不必知之說。極爲無嚴。此可謂於渠斷案。命大臣先退。上曰。戶判入侍。出榻敎戶曹判書鄭弘淳進前。上曰。裁穴處停當。然後告由。告告日字。待再看審擧行。明日錦城尉御將與都監郞廳一員。進詣裁穴處。看審以來。金判府事一體進去。出傳敎上曰。有王牌宮家。盡爲錄來乎。弘淳曰。姑未及來矣。上曰。折受旣罷。則當行査於各道乎。弘淳曰。似然矣。弘淳曰。己卯冊封後加定貢價。旣已減下。壬午嘉禮後加定內贍寺油密貢價一體減下。何如。上曰。依爲之。出擧條命戶判先退。上曰。奉常提調入侍。蔡濟恭進前。上曰。太牢中牢所用處知之乎。濟恭曰。太牢則宗廟所用矣。上曰。景慕宮當用何牢。享祀之禮。當與太廟。少有差等。德廟追崇前。祭必用牢。當以此爲之好矣。濟恭曰。德廟時所用大中之別考出然後。更爲稟定乎。上曰。唯。上曰。監印役幾何爲之乎。濟恭曰。僅印十七卷矣。帖章則方出中草矣。上曰。不過一時申飭矣。削職三司諸臣。給牒敍用。出傳敎濟恭曰。御筆中。有逆賊名字何以爲之乎。上曰。問大臣處之。上曰。校正廳校準之役方張。郞廳中兼帶郞廳人減下。更爲啓下。出傳敎命退去。諸臣以次出。
정조 0년
丙申四月十一日巳時。上御廬次。左承旨入侍。領相。右承旨追後入侍時。左承旨洪國榮。記事官尹翊東。記事官白光澤。記事朴祐源以次進伏訖。國榮曰。明日卽告由祭受香。而大臣。有仰達事來待矣。上曰。領議政。右承旨入侍。出榻敎賤臣承命召入。領議政金陽澤。右承旨徐有慶進伏。陽澤曰。聖體。何如。上曰。一樣矣。陽澤曰。王大妃殿氣候。何如。上曰。一樣矣。陽澤曰。惠慶宮氣候。何如。上曰。一樣矣。陽澤曰。山陵裁穴甚難。凡裁穴之道。眼界凡百。仔細見之。然後合宜。而蓋當初打開之地。故異於本面目。必以黃土塡補。然後可以裁穴云矣。上曰。穴處低乎。陽澤曰。遷陵時大打開。故地形低矣。上曰。舊裁穴處。何如。陽澤曰。稍上一金井。合宜云矣。上曰。伐木前當補土。則告由祭退定乎。陽澤曰。先爲告由。似未安矣。上曰。然則退定好矣。陽澤曰。地師輩。初則未及仔細看審。故欲更爲看審云。地師今日出送。何如。上曰。先送無妨矣。陽澤先退。上曰。近來小退後入侍每書出。此後則申飭。只他入侍書出。上命退。諸臣以次退出。
정조 0년
丙申四月十一日未時。上御廬次。藥房副提調持湯劑入待時。副提調洪國榮。記事官尹翊東。記事官白光澤。記事官朴祐源。醫官方泰輿以次進伏訖。國榮進湯劑。上進御訖。泰輿先退。上命國榮書傳敎曰。鼎席不備。時任大臣命招卜相。又命書傳敎曰。觀此海伯査啓。參以秋曹回啓。推刷官吏之半年逗遛。百端作弊。來歷分明之內奴。捧賂許頉。貧寒不干之良民。白地侵漁。濫施刑杖。毒害民里之罪。萬萬無狀。其在振紀綱之道。不可尋常處之。推刷官千世翊。書員韓愼康。各別嚴刑。卽其推刷郡定配。庫直奴子等。亦令各別嚴治。其餘各依回啓施行事。分付刑曹。又命書傳敎曰。南間罪人。滯囚多日。紀綱解弛之時。安保其必無疎虞之患乎。另飭王府。各別嚴斷。若有現發。當重繩。其令惕念。上命退。諸臣以次退出。
정조 0년
丙申四月十一日申時。上御廬次。吏判左承旨同爲入侍。錦城尉。追後入侍時。吏曹判書徐命善。左承旨洪國榮。記事官尹翊東。記事官白光澤。記事官朴祐源以次進伏訖。上命國榮。讀奏政事望筒訖。命善先退。上曰。錦城尉入侍。賤臣承命召入。錦城尉朴明源進伏。明源曰。聖體。何如。上曰。一樣矣。明源曰。王大妃殿氣候。何如。上曰。一樣矣。明源曰。惠慶宮氣候。何如。上曰。一樣矣。上曰。地師之欲補土。何意也。明源曰。舊時奉安處。故穴處平衍似低故耳。樹木中。雖微見龍虎。然而伐木後。可以詳審無疑矣。上曰。大臣只欲先送地師矣。明源曰。地師輩先往詳審入來後。臣等往審。似好矣。國榮曰。大臣所奏伐木退期者。爲補土故也。上命國榮書傳敎曰。左相姑未肅命。御將病難進去云。錦城尉。待伐木後進去。上命退。諸臣以次退出。
정조 0년
丙申四月十一日酉時。上御廬次。左承旨入侍。校正郞廳追後入侍時。左承旨洪國榮。記事官尹翊東。記事官白光澤。記事官朴祐源以次進伏訖。上曰。校正郞廳沈豊之入侍。出榻敎賤臣承命召入進伏。上曰。校正幾何乎。豊之曰。帖冊五千餘卷。而連仍事故。未及校正矣。上曰。誤字則付籤。可也。上曰。趙尙鎭行公乎。豊之曰。渠不敢進參矣。上命國榮書傳敎曰。校正郞廳趙尙鎭申飭進參。又命書傳敎曰。魂殿都廳。鑄造所郞廳入侍。上命退。諸臣以次退出。
정조 0년
丙申四月十一日酉時。上詣殯廳。行夕奠入侍時。左副承旨李商巖。假注書柳孟養。記事官白光澤朴祐源。都廳李秉模以次侍入訖。上具衰服。詣中排設廳。視膳行禮。儀注上同。行禮訖。上還廬次。諸臣遂退出。
정조 0년
行都承旨徐浩修坐。左承旨洪國榮藥院直。右承旨徐有慶坐直。左副承旨李商巖坐。右副承旨金相戊坐直。同副承旨鄭民始坐。注書尹翊東藥院直一員未差。假注書柳孟養仕直。事變假注書徐有成仕。
정조 0년
大殿惠慶宮中宮殿。政院玉堂口傳問安。答曰。罔極。
정조 0년
傳于鄭民始曰。左承旨入侍。
정조 0년
傳于洪國榮曰。都承旨坐直承旨。召對同爲入侍。
정조 0년
洪國榮。以追崇都監郞廳。以都提調意啓曰。眞宗大王諡狀製述官。別單書入之意。敢啓。傳曰。知道。
정조 0년
徐浩修。以弘文館言啓曰。召對時進講禮記。凡係喪禮者抄出事。旣承榻前下敎矣。取考諸編。則屬於喪禮者。合爲十編。故玆敢別紙書入。而進講冊子。事體甚重。有不可以臣等之獨見。抄出而止。依舊例問議于領事處。何如。傳曰。允。
정조 0년
兵曹口傳政事。以金漢老爲副司直。
정조 0년
洪國榮啓曰。領議政金陽澤。有稟達事。來詣請對矣。傳曰。入侍。
정조 0년
傳于洪國榮曰。大提學入侍。
정조 0년
以中官陳國平拿處傳旨。傳于徐有慶曰。以罷職捧入。
정조 0년
傳于洪國榮曰。監印郞廳。持初見件入侍。
정조 0년
兵曹口傳政事。以趙𡷗爲禁軍別將
정조 0년
兵曹口傳政事。以趙濟泰爲禁軍別將。
정조 0년
洪國榮。以禮曹言啓曰。今四月初十日同副承旨入侍時。傳曰。代盡則祧。世遠則遷。此禮家說也。雖以宗廟言之。五世而祧。獨乎園廟。豈有異制。然我朝。無代盡之園廟。故前此。未嘗講此禮矣。今則元廟室。旣附永寧殿。則儲慶宮凡諸祭享。當準永寧殿例爲之。在昔先朝。雖無受敎。此則當朝封園之故。未遑於祧禮之講矣。禮有隆殺序有遠近。不可不講定節損之儀。儲慶宮順康園享祀及焚香等節。一依祧廟例擧行。似合禮制。以此遣禮官問于大臣稟處事。命下矣。發遣本曹郞廳。問議于大臣。則領議政金陽澤。以爲朝筵。已有所陳。今未敢更贅云。行判中樞府事韓翼謩。以爲禮莫嚴於宗廟。五世則祧。宮園典禮。何獨不然。今此聖敎。得禮之正。昧禮賤臣。無容別議云。行判中樞府事李溵。以爲臣本昧禮。而五世而祧。太廟尙然。元廟室旣奉於永寧殿。則儲慶宮順康園享祀等節。一遵祧廟例擧行。恐合禮意。而典禮至重。臣不敢妄對。伏惟上裁云。右議政鄭存謙。以爲五世而祧。邦禮有限。宗廟宮園。豈可異同。而典禮至重。更宜博詢而處之云。領中樞府事金相福。以爲情地危懍。不敢獻議云。行判中樞府事金致仁。以爲病未獻議云。左議政金尙喆。以爲方在辭職之中。未敢獻議云。大臣之意如此。上裁。何如。傳曰。依諸大臣議施行。講定節目。而待三年後擧行。
정조 0년
又以禮曹言啓曰。今四月初十日大臣。備局堂上引見入侍時。禮曹判書鄭尙淳所啓。延福殿景慕宮朔望傳香封頭。以依近例擧行事。有所稟定。而其後奉考兩朝實錄謄本。則雖是未上號之前。文書間。皆以議定諡號稱之矣。臣旣有疎率不審之失。惶恐待罪。而今此追崇凡節。俱爲考據實錄而行之。則日後殿宮傳香封頭。亦當以議定之號擧行。故敢此仰稟。上曰。問于大臣稟處可也事。命下矣。發遣本曹郞廳。問議于大臣。則領議政金陽澤。以爲筵席。仰進兩朝已行之例。今無更達之辭云。行判中樞府事韓翼謩。以爲已定號未及上之前。先用所定之號。旣有兩朝已例。在今遵行。實爲允當云。行判中樞府事李溵。以爲殿宮名號已定。則公家文字之稱。旣有兩朝已行之例。雖於未上號之前。恐當以已議定之號稱之。而如臣謏識。何敢質言。惟在博詢而處之云。右議政鄭存謙。以爲已定號之後。未上號之前。凡於公家文字。先稱所定之號者。昭載兩朝實錄。已成國家典禮。今亦依此擧行。似爲合宜云。領中樞府事金相福。以爲情地危懍。不敢獻議云。行判中樞府事金致仁。以爲病未獻議云。左議政金尙喆。以爲方在辭職之中。未敢獻議云。大臣之意如此。上裁。何如。傳曰。依大臣議施行。
정조 0년
又以禮曹言啓曰。昭顯廟愍懷廟。今則世代旣遠。而順懷廟。似亦有已行之例。令該曹考例稟定事。命下矣。肅廟朝四年。因禮官言。命埋順懷世子恭懷嬪主於墓所。只存寒食一祭。今此昭顯廟愍懷廟。亦當依順懷廟例擧行。而旣有肅廟朝四年後稟定例。姑待三年後。擇日定行。何如。傳曰。允。
정조 0년
徐浩修。以備邊司言啓曰。故昌城府使南瑞五。雖已交龜。未離本州。身死矣。孫是二品。返樞時。依法典擔軍題給之意。分付所經各道。何如。傳曰。允。
정조 0년
又以兵曹言啓曰。五衛將魚道采。訓鍊主簿李昌和。俱以身病猝重。時月之內。無望供職。呈狀乞遞。竝改差。何如。傳曰。允。
정조 0년
又以兵曹言啓曰。去春三朔各廳講官。能麽兒考講時。武臣兼宣傳官成致鳳李泰亨。司圃署別提任大慶。典設司別提申濟。守門將孫澤元命輔。部將李顯忠李啓春許滌。歸厚署別提崔喜謙。講一次。陣一次不通。都摠府都事尹敬喆。宣傳官宋載瑞林泰遠趙麟逵。訓鍊院正鄭信達。主簿朴載憲鄭潤弼。武臣兼宣傳官李長煜安慶櫶李寅英牟光興朴順陽。部將朴弼謙朴載熙。通禮院引儀金宗勳。義禁府都事崔秉敎。掌苑署別提金道林。守門將李光澤洪達溟盧廷尹。講一次不通。武臣兼宣傳官洪鏶。通禮院引儀宋綸源。部將李琇申聖模。宣傳官李彦愼。守門將朴晉煥。陣一次不通。依定式竝從重推考。何如。傳曰。允。
정조 0년
又以刑曹言啓曰。因義禁府啓辭。大逆不道誣上罪人德師孫三歲兒龍甲。在於坡州地。慶尙道巨濟府緣坐爲奴。命刑曹押送事。命下矣。龍甲。時在京畿坡州地。令本道押送配所事。發關分付。何如。傳曰。允。
정조 0년
又以刑曹言啓曰。推刷官千世翊。書員韓愼康。各別嚴刑。卽其推刷郡定配。庫直奴子等。亦各別嚴治。其餘。各依回啓施行事。命下矣。依傳敎。罪人千世翊韓愼康。各嚴刑一次後。推刷郡黃海道安岳郡定配所。卽爲押送。庫直奴歸才。亦爲嚴刑一次。依律文流三千里定配於全羅道長興府。庫直奴就星。方囚本郡。發關捉來。一體照勘。其餘海州退吏金光西及色吏頭目等。竝令本道。依判下分輕重勘處事。分付道臣之意。敢啓。傳曰。知道。
정조 0년
徐有慶。以義禁府言啓曰。卽接京畿監司牒報。則大逆不道誣上罪人德師孫三歲兒龍甲。在於道內坡州地云。慶尙道巨濟府緣坐爲奴。而依筵敎。令刑曹押送配所。何如。傳曰。允。
정조 0년
獻納李謙彬啓曰。臣於是職。便同鐵限。在前前後除旨。一未出肅。而大論方張。義重沐浴。冒沒出參。而通擬之初。改正之峻發於伊時。銓官之疏同擬十三人。無人行公者。曾或有如臣冒出而引避者。則其時輒蒙允許。臣之情勢。旣無異同。則何敢一刻蹲冒於臺次乎。請命遞斥臣職。答曰。勿辭。
정조 0년
徐有慶啓曰。獻納李謙彬。再啓煩瀆。退待物論矣。傳曰。知道。
정조 0년
行大司憲朴相德。執義李重馥。司諫李獻慶。掌令尹長烈尹在醇。持平尹尙東。獻納李謙彬。正言姜忱啓曰。請黑山島荐棘罪人沈翔雲。亟令王府。嚴鞫得情。快正王法。措辭見上答曰。不允。
정조 0년
執義李重馥。掌令尹長烈尹在醇。持平尹尙東啓曰。請黑山島充軍罪人趙德昌。依律處斷。措辭見上答曰。不允。
정조 0년
司諫李獻慶。獻納李謙彬。正言姜忱啓曰。請充軍罪人趙德昌。依律處斷。請具允明具允鈺及㢞。竝遠竄。措辭竝見上答曰。不允。
정조 0년
行大司憲朴相德。執義李重馥。司諫李獻慶。掌令尹長烈尹在醇。持平尹尙東。獻納李謙彬。副校理沈豊之沈有鎭。正言姜忱。修撰李秉模啓曰。請文氏按律處斷。請厚謙快正王法。其母依律處斷。請礪山府竄配罪人洪麟漢。絶島安置。措辭竝見上答曰。不允。
정조 0년
徐有慶啓曰。臣與同副承旨鄭民始。伴直矣。今方移拜戶曹參議。伴直無人。右副承旨金相戊。卽爲牌招。以爲入直。何如。傳曰。允。
정조 0년
判府事金致仁箚曰。伏以臣今始得見草土臣金龜柱疏本。則謂臣日前箚辭之沒實。而張皇條對。直歸臣於周遮漫漶之科。噫。何言之易也。臣誠惶悚。繼以愧恧。其疏所以持臣者不一。而醫官往復事。不曰無是。則可幸臣之所記不爽。而但其往復日子。參用分數。以臣茫昧之神思。何能詳記及此乎。至於面言云云。臣箚所謂差異者。特以其所記。在於醫官往復故也。追思伊時事勢。咫尺同直。逢見旣頻。則其應有酬酢之及。而柰於未記何哉。日昨筵席。臣已略陳此狀。而以其未記之事。竝擧自列之章。臣所不敢也。噫。人之記性。本自不同。而若臣則自幼善忘。近益衰昏。俄頃之事。亦多遺失。龜柱頃年之疏。其去丙戌。猶不至如今日之久遠。而反覆尋繹。所記得者。只往復一段。倘使其疏。始出於今日。則安知其竝此而不忘乎。今若責臣以精神之耗損。則可也。乃反疑之太過。有若臣呑吐本事。遊辭掩覆者然。其亦淺知臣也。其疏。又以臣之不辨於筵對章奏之間爲言。而此又不諒之甚矣。臣雖荷再造之恩。得蒙宥還。而若其惶蹙之情。不以恒人自處。前後入侍。非下詢。則未嘗有對。此實同朝之所知也。尙敢以此論奏於年久事宿之後乎。所可悼者。今於白首垂死之年。被人提辨。一箚再箚。洊瀆嚴廬。撫躬慙惶。無面可顯。然告君不實。人臣之極罪也。周遮彼此。漫漶事實。果如其疏所云。則其爲罪。合伏重誅。玆不得不更陳短箚。蹙伏俟勘。伏乞聖明。亟降威罰。以嚴邦憲。以安私心焉。答曰。省箚具悉卿懇。卿之忘未記有云者。已悉於筵奏。況今所陳如此。卿何過辭焉。仍傳曰。遣史官傳諭于金判府事。
정조 0년
左議政金尙喆箚曰。伏以臣昨登前席。獲瞻天顔。多日屛伏之餘。粗慰戀結之忱。臣之承命於積逋之中者。誠以所被恩敎。有踰常格。所帶樞銜。亦係散地。雖不得不黽勉趨承。粗承義分。自顧初心。有靦面目。迺於千萬不意。又有此重卜之命。噫。此何事也。顧今新服之初。百度淬勵。置相得失。關係尤重。宿德新望。不患無人。而今乃以臣代臣。苟然充數。此豈官不必備惟其人之意哉。況臣近日所遭。非如一時官師之規。以此危蹙之情。諉以職名之乍解。廉義之一伸。憑藉寵靈。厭然冒進。則豈不壞四維之防而駭一世之聽也。山陵看審。已奉明命。方擬宿齋虔誠。卽日馳進。而新除忽降。此際進退。實爲罔措。玆敢略入文字。仰瀆崇嚴。伏乞聖明。亟許鐫免臣相銜。仍令重勘臣辜犯。以幸國事。以安賤分焉。臣於治箚將上之際。又伏蒙近密之臣。來宣聖諭。敎之以更無自引。勉之以進去陵所。豈意負衅賤臣。獲此分外之異渥也。其在不俟駕之義。固當竭蹶承命。而以臣螻蟻之微。雖未敢自恤於一身去就。問其職則大官也。不可以放倒廉隅。傷殿下一初淸明之治。寧被慢命之誅。不敢爲進身之計。跼蹐徊徨。惟鈇鉞是俟。臣無任伏地隕越之至。取進止。答曰。省箚具悉卿懇。向日許免之敎。昨日入侍之諭。已示予意。更何多詰。方今艱虞溢目。鼎席不備。此豈輔相懸辭之時乎。體國二字。予勉於卿。卿若體國。豈不幡然造朝。共濟國事乎。卿雖若此。予則決不捨卿。卿須體予慇懃之意。卽爲肅命。仍卽入侍焉。仍傳曰。此批答。偕來承旨。傳諭於左議政。期於偕來。
정조 0년
兵曹參議朴師海疏曰。伏以。皇天降割。仙馭上賓。臣民攀慕。率普惟均。居諸不停。公除倐過。伏惟我殿下。孝思皇皇。何以堪抑。且於嚴廬深墨之中。親臨訊囚。積勞聖躬。不瑕有損節。臣迹忝宿衛。昵侍帳殿。憂慮之忱。尤有倍焉。仍伏念臣於前冬待罪三銓也。被斥於憲臣李枰。至蒙譴罷之典。至今惶愧。無地自容。憲啓所論之資歷無人望等說。臣實甘受。至於臺望之畏首不公云者。則近來臺閣厭避。誠一痼弊。而題目一出。恩讎立判。彼憲臣。乃以其日政見差之人。論斥其日政排擬之不公。盛氣蹈藉。不止於官師之規。臣不欲費辭呶呶。臣以無似。謬叨匪據。負乘之咎。理所必至。人言之倫脊有無。姑無論。在臣私義。惟有杜門自靖而已。向來試牌再違。出於情勢所蹙。而惶悚則至矣。薄勘未幾。騎省除旨又降。臣誠惝怳感激。罔知攸措。第臣情地。實無冒進之勢。公除之前。控籲路阻。宿衛虛縻。徒切兢惶。適値殿座有命。討逆方張之日。區區情勢。有不敢恤。章皇出肅。有若無故者然。臣之慙悚。尤當如何。仍因蹲冒。斷無是理。玆敢露章自列。仰瀆宸嚴。伏乞聖明。俯垂諒察。亟命鐫削臣職。以重廉防。以安私分。不勝幸甚。臣無任祈懇之至。省疏具悉。爾其勿辭察職。
정조 0년
同經筵李宜哲疏曰。伏以。昊天降割。臣民無祿。我大行大王。禮陟在天率土含生。奔走號慟。荏苒之頃。公除已過。伏惟聖孝純至。哀慕罔極。痛纏宸極。何可堪處。臣以軒墀舊物。猥蒙恩遇。遽此奉諱。受服在庭。號隕莫及。乃於此際。伏承經筵新除。臣聞命震惶。不知所圖。噫。臣本庸下。百無一能。出身在朝。不爲不久。而圜視其中。無一善狀。老而不死。徒竊廩祿。今此所叨。係是帷幄淸華。非臣不肖。所可承膺。其爲踰濫。莫此爲甚。臣竊以君德成就。責在經筵。而講讀之外。別設此官。其所以論思啓沃。上關聖學。又非他僚之比。臣旣無學識。又迫衰劣。無以堪此責任。反復思量。終未見其可進之義。而抑臣嘗聞禮經。有居喪未葬讀葬禮之文。而列朝故事。又有山陵未畢。而講筵不廢之規。蓋以道不可須臾離。而學不可一日而不講。其義微而其法嚴矣。今殿下。新罹大故。嚴廬恭默之中。哭泣饋奠。皇皇焉不遑自暇。而揆禮典所載。則政合講學論道。以立治本。不容間斷之時也。於斯時也。謂宜旁求名儒魁士。置諸左右。頫御筵對。資其裨益。爲不假緩者。而乃以如臣無似。備員經帷。無絲毫報答之效。則豈非輕名器而妨進學之功者哉。此又臣難進之一端也。嗚呼。天下之理。學問爲大。朝廷之治。得人爲要。古之聖人。其所以垂訓立法。兢謹而不敢忽者。莫過於是。然則玆事至重。有非人人所可冒當其任。況臣之鹵莽不肖之實。如上所陳者哉。臣之此言。出自中心。非敢苟爲飾讓。以重不誠之罪。伏願聖慈。俯賜諒察。亟行鐫免。以幸公私。千萬幸甚。臣無任隕越之至。答曰。省疏具悉。已聞卿博學。欲試卿侍講。卿疏所請是矣。方有召對之命。卿其勿辭察職。
정조 0년
丙申四月十二日卯時。上御廬次。禮房承旨入侍時。左承旨洪國榮。假注書柳孟養。記事官白光澤朴祐源。以次進伏訖。國榮曰。夜間聖體。若何。上曰。一樣矣。國榮曰。寢睡。何如。上曰。夜深後就寢矣。命書傳敎曰。御將。方在調病中。慈殿。無承候之人。兵曹參知金漢老。初度旣入。本職許遞。令該曹付軍職。亦令承候。上曰。重卜于卿。予意則深。卿旣勉許西樞。更無自引之端。況今山陵進去。時日爲急。卿須卽起造朝。共濟國事。仍爲入侍事。遣左副承旨。傳諭于左議政。與之偕入。出傳敎命讀李宜哲疏賜批。命書傳敎曰。旣答堂箚及經筵之疏。今日興政堂召對爲之。冊子。禮記進講。令玉堂知悉。上曰。召對有命。館職不備。違牌儒臣許遞。李秉模爲修撰。牌招入侍。出傳敎命讀朴師海疏賜批。命退去。諸臣以次出。
정조 0년
丙申四月十二日辰時。上詣殯殿。行朝上食入侍時。右承旨徐有慶。假注書柳孟養。記事官白光澤朴祐源。都廳李秉模以次侍立訖。上具衰服。詣中排設廳。視膳行禮。儀註上同。行禮訖。上還廬次。諸臣遂退出。
정조 0년
丙申四月十二日辰時。上御興政堂。召對入侍。都承旨同副承旨同爲入侍時。都承旨徐浩修。左承旨洪國榮。同副承旨鄭民始。副校理沈有鎭。修撰李秉模。假注書柳孟養。記事官白光澤朴祐源。以次進伏訖。上番有鎭。進講禮記曾子問。讀自首大文。止五祀山川。下番秉模。讀自曾子問曰。如已葬止聽朝而入。讀訖。上曰。予當次讀乎。秉模對曰。考見前例。則自上有親讀之規矣。上讀自首大文。止聽朝而入。讀訖。上曰。各陳文義。有鎭曰。此凶禮吉禮相參之際。而善爲折衷。無所偏倚。故節文儀則。皆得其宜。而天理人情。明於其中。此所以爲禮之義也。上曰。禮何以爲明耶。有鎭曰。夫禮者。在方屬南。在時屬夏。故文明之義。自在其中。禮所以爲禮之意。伏願體念焉。秉模曰。此乃禮之變處。而雖在哀遑之時。儀節之嚴如此。此固正始之義。而所謂生子罔不在厥初也。推此論之。凡事未有不愼始能正終者。而至若出入告廟。亦可見事死如生。事亡如存之心。然論其大者。遠者則此特疏節。而踐其位行其禮。繼其志述其事。卽孝之大節也。惟我殿下。新服丕基。方在嚴廬哀疚之中。而式遵先朝故事。特許開講。臣等悲隕之餘。不勝幸甚。而第念若無開講之實。只存開講之名。則恐或爲應文備數之歸。惟願深加體驗於酬應萬機之際。以爲繼述之本焉。上曰。承旨亦陳文義。國榮曰。儒臣皆已奏達。臣則更無可陳之言。而下番所奏。誠好矣。殿下今於哀疚之中。從堂箚而行先朝故事。臣隣莫不欽仰。今日開講。卽殿下登極後初講也。且今之講體面。與東宮時講有異。臣以爲益思立志之道。益懋日新之工。以基根本資治之道。千萬伏望。上曰。立志二字好矣。予當加意勉修矣。哀疚中未見冊子。故其究其奧義。當從次講確矣。儒臣出去。禮記中屬喪禮篇。抄出以奏。以爲輪講。可也。命儒臣先退。命浩修讀儲慶宮祧禮當否稟處禮曹草記。上曰。蔡濟恭以爲。先朝御製中。有不用祧禮云矣。國榮曰。御製與古禮雖異。當遵朝家禮。庶不不違於御製辭意。上曰。宗廟至重。而亦有祧遷之禮。他何可論。讀金尙喆疏賜批。國榮曰。徐浩修。爲見其父回甲。將請遞下去矣。上曰。回甲何時。浩修對曰。五月初矣。上曰。何必遞去。帶職往還好矣。國榮曰。承旨帶職下鄕。自是前例矣。浩修曰。近來則無此例矣。上曰。若有特敎。則帶去何妨。上曰。大提學牌招入侍。出傳敎命退去。諸臣以次出。
정조 0년
丙申四月十二日午時。上御廬次。大提學入侍。同副承旨左議政。戶曹郞廳追後入侍時。大提學李徽之。左承旨洪國榮。記事官尹翊東。記事官白光澤。記事官朴祐源以次進伏訖。上曰。騎馬三匹立之。宣傳官一員待令。出榻敎上下問徽之曰。諡狀幾何製之乎。徽之曰。始正書矣。上曰。持入。徽之承命持入。上曰。左議政。同副承旨。戶曹郞廳入侍。出榻敎賤臣承命召入。左議政金尙喆。同副承旨鄭民始。戶曹郞廳洪元燮進伏。徽之等先退。尙喆曰。聖體。何如。上曰。一樣矣。尙喆曰。王大妃殿氣候。何如。上曰。一樣矣。尙喆曰。惠慶宮氣候。何如。上曰。一樣矣。尙喆曰。臣待罪樞府散地矣。千萬不自意。有重卜之命。一初淸明之時。何敢不出。而臣之情勢。實難承膺矣。上曰。一初之時。不可捨卿。而今則亦非引義之時矣。尙喆曰。人言雖曰不諒。豈敢以一伸廉隅晏然乎。將奉審山陵。而旣有重卜之命。故不敢冒出。以致遲滯。尤切惶悚矣。上曰。卿熟手段。不可久處散地。而且本事。於相職不當矣。待地師還來。出去。好矣。尙喆曰。山陵已卜。可弛聖慮矣。以先大王聖德。豈不得萬年之宅乎。已驗之地。益可信矣。尙喆曰。臣自野外入來。其間怪惡凶逆之流出矣。旋卽淸明。勿爲過煩聖慮伏望。上曰。看審山陵後。與摠護使同爲入侍。尙喆曰。盡爲伐木。然後可以始役。而伐木之時。則摠護使。可以進詣。臣則奉命而已。尙喆先退。上下問元燮曰。景慕宮祭器鑄成之數。幾何。元燮曰。與毓祥宮祭器數。同矣。上曰。景慕宮用牢則果器。當還下太常。而粢盛所盛之器。依太廟例擧行。仍舊貫者仍舊貫。還下者還下。別單書入。上曰。禮房承旨入侍。出榻敎賤臣承命召入。左承旨洪國榮進伏。民始等先退。上命國榮書傳敎曰。聞禮判所奏。永禧殿所奉影幀。當奉於何間爲稟。而肅祖影幀奉安之禮。今當遵用。此則亦有不同者。遣禮官問議于時原任大臣後稟處。又命書傳敎曰。景慕宮用樂。旣已定奪。樂章文。依延福殿例。待三年後擧行。上曰。今番山陵看審時。大臣以下除辭朝。出榻敎上曰。同副承旨。馳詣徽寧殿奉審以來。出榻敎上曰。奉審同副承旨入侍。出榻敎賤臣承命召入。同副承旨鄭民始進伏。上曰。曾子問持入。出榻敎上曰。校正郞廳入侍。出榻敎上命退。諸臣以次退出。
정조 0년
丙申四月十二日申時。上御廬次。領相入侍時。領議政金陽澤。左承旨洪國榮。假注書柳孟養。記事官白光澤朴祐源以次進伏訖。陽澤曰。日間聖體。若何。上曰。一樣矣。陽澤曰。湯劑連爲進御乎。上曰。然矣。陽澤曰。王大妃殿氣候。若何。上曰。姑爲支安矣。陽澤曰。惠慶宮氣候。若何。上曰。大體一樣矣。國榮曰。統制使薦。諸大臣往復後爲之。故遲滯云矣。上謂陽澤曰。誰可爲之乎。陽澤曰。統營近甚凋弊。營力民命。慙致倒懸。趙𡷗到任之後。留意釐革。頭緖將就云矣。今遽內移。此際更張之事。若付之生手。則爲統營甚悶。趙𡷗。今姑仍任前職。使之着意未了之事。恐爲得宜。敢此仰達。上曰。依爲之。出擧條陽澤曰。今日始開講筵。雖哀遑之中。沈潛翫繹。益修聖學。臣所望也。上曰。獻納李謙彬避答勿辭。中官以勿施誤傳。注書屢次相持。而中官誤傳乃已。當該承傳色中官。拿問定罪。臺批以勿辭改書。臺臣牌招承批。出傳敎上曰。大臣旣奏。禁軍別將望。更爲擬入。出傳敎上曰。禮判入侍。禮曹判書鄭尙淳進前。尙淳曰。敬陵追崇時。有宗廟告由之例。今番眞廟追崇事由。當爲告宗廟永寧殿孝明殿徽寧殿。社稷矣。上曰。依爲之。出擧條上曰。宮園旣有式例。則況今景慕宮。永祐園凡諸禮節。酌古參今。多所同異。不可無一定之例矣。此宮園式例。依皇壇儀宮園式例例。作一冊子。以爲傳後之地事。分付儀曹前此此等冊子。雖有編輯堂郞差出之例。不必張大。本曹三堂。同爲看檢。入侍稟處。出傳敎尙淳曰。自前國恤時。請諡宗廟後。上諡殯殿。乃是典禮所載。而敬陵章陵追崇時。只有上諡冊之節。無請諡宗廟之事。今番追崇時。請諡宗廟一節。何以爲之乎。敢稟。上曰。實錄旣無所據。勿爲磨鍊。可也。出擧條尙淳曰。敬陵章陵追崇時儀註。焚香進冊於舊主然後。方爲改題新主。行三獻祭矣。今番眞廟追崇新主造成日字。推擇於何間。造成於何殿。而造成後事當奉安於卽今舊主奉安之廟。焚香冊寶於舊主。改題新主後。行三獻祭。延福殿移奉臨時。依古例親行告動駕祭。奉眞宗大王孝純王后神主。詣延福殿奉安後。當行三獻祭。依此擧行。何如。上曰。依爲之。造成處所。以彰義宮咸一齋爲之。出擧條尙淳曰。自前國恤時。練祭後則奉埋虞主於宗廟北階。德宗大王追崇後。舊主埋安於懿昭廟北階。元宗大王追崇後。舊主議者以爲承華殿。非埋主之所。上冊後。奉埋於章陵之側矣。今番眞廟追崇後。大王王后舊主埋安一節。何以爲之乎。敢稟。上曰。今亦依章陵例擧行。可也。出擧條尙淳曰。延福殿旣定於講書院。眞宗大王孝純王后新主移奉日期。豫先稟定然後。新主奉安於舊主奉安廟。奉安日字及上冊寶吉日。亦當次第先期推擇矣。敢稟。上曰。卒哭後。次次澤日。可也。出擧條尙淳曰。今番追崇時。凡行禮服色。當以布公服磨鍊矣。敢此仰達。上曰。依爲之。出擧條尙淳曰。自前國恤時。諡寶式。不書尊號徽號。只書諡號。而今番景慕宮上諡印式。當依儲慶宮毓祥宮追上諡號時例。竝書曾前諡號矣。敢此仰達。上曰。似然矣。依爲之。出擧條尙淳曰。因山後影幀。當奉安於萬寧殿。而此殿。本以平家。有難永奉。新建別殿。以爲奉安。穩當矣。上曰。今聞禮判所奏。萬寧殿景幀所奉處。將欲新建云。予於頃日。已有下敎。而與其新建他殿。莫若同奉長寧殿之爲好。似聞有挾窄之慮云。該曹堂上。進詣江都。奉審形便回奏。更待下敎。出傳敎上曰。景慕宮上號日字。延福殿追崇後。推擇擧行。出榻敎尙淳曰。今番告訃使拜表時。百官服色。旣承從當下敎之敎。而今則期日不遠。豫爲稟定然後。儀註。當爲磨鍊。敢此仰達矣。上曰。依丁丑例。可也。出擧條命禮判先退。上曰。明日禮曹判書參判。持皇壇儀宮園式例入侍。出傳敎命退去。諸臣以次出。
정조 0년
丙申四月十二日酉時。上詣殯殿。夕奠入侍時。同副承旨鄭民始。假注書柳孟養。記事官白光澤朴祐源。都廳林得浩以次侍立訖。上具衰服。詣中排設廳。視膳行禮。儀註上同。行禮訖。上還廬次。命承史進前。上曰。校正郞廳入侍。出榻敎柳義養進前。上曰。大校正云者。何謂也。對曰。三校正。謂之大校正也。義養曰。列聖御製。旣已一統印出。則眞廟御製。當一體擧行矣。上曰。眞廟御製。果無印出者矣。義養曰。列聖御製跋文。卽木板也。以鑄字同爲之乎。上曰。依爲之。義養曰。列聖御製中。以文理觀之。有分明誤字。此則何以爲之乎。上曰。若眞知其誤字。則改書。無妨矣。義養曰。列聖御製中。有大行朝御諱。何以爲之乎。上曰。因舊貫書之。可也。上曰。列聖御製退壙奉安件。一件粧以藍縀衣。裹以紅縀袱。盛樻子。朱漆畫龍。隨畢役奉安殯殿。因山時羽葆前。盛於彩轝安奉事。分付都監。出傳敎上曰。禮房承旨入侍。出榻敎左承旨洪國榮進前。命國榮書傳敎曰。今日摘奸營造所役。無句管之人。不可付之生手。旣經營造都廳。同副承旨鄭民始。爲戶曹參議。仍察營造之任。其令吏曹。卽爲啓下。別看役旣已命下。御製奉安。事體何等重大。則初不筵稟。任自推去。事甚未安。該都監當該堂郞。一竝推考。出傳敎命退去。諸臣以次出。
정조 0년
行都承旨徐浩修坐。左承旨洪國榮藥房直。右承旨徐有慶坐。左副承旨申大升坐。右副承旨李商巖坐直。同副承旨金相戊坐直。注書尹翊東藥房直一員未差。假注書柳孟養仕直。事變假注書徐有成仕。
정조 0년
藥房提調徐命善。副提調洪國榮啓曰。伏未審夜間。聖體。若何。王大妃殿氣候。何如。惠慶宮氣候。亦何如。臣等不任區區憂慮。敢來問安。答曰。知道。入侍。
정조 0년
傳于申大升曰。下直守令入侍。海伯同爲入侍。
정조 0년
申大升啓曰。禮曹判書鄭尙淳。參判金華鎭。依下敎來待矣。
정조 0년
又啓曰。新除授刑曹參判金熤。除拜後過三日不爲出肅。依定式推考警責。仍卽牌招察任。何如。傳曰。允。
정조 0년
李商巖啓曰。戶曹判書鄭弘淳。依下敎來待矣。
정조 0년
傳于洪國榮曰。騎馬四匹立之。
정조 0년
洪國榮啓曰。假注書柳孟養。身病猝重。勢難察任。今姑改差。何如。傳曰。允。
정조 0년
又以弘文館言啓曰。召對時進講禮記中。抄出篇目問議事。允下矣。臣李秉模。就議于領事處。則領議政臣金陽澤。左議政臣金尙喆。右議政臣鄭存謙。皆以爲今此禮記進講。旣出於居喪讀禮之聖意。則以此所抄諸篇。進講似宜云。諸領事之議。如此之意。敢啓。傳曰。知道。
정조 0년
傳于洪國榮曰。禮房承旨。馳詣永祐園。奉審以來。
정조 0년
洪國榮。以禮曹言啓曰。山陵看審處伐木時告由吉日。更令日官推擇。則今四月十五日辰時爲吉云。健元陵先告事由。同日曉頭設行。而依前例山陵都廳。與本陵官員眼同斫伐事。分付。何如。傳曰。允。
정조 0년
傳于洪國榮曰。副提調。持二神交濟湯入侍。
정조 0년
承旨前望單子入之。申大升落點。左副承旨申大升。右副承旨金商巖。同副承旨金相戊。
정조 0년
以黃海監司狀啓。全羅道臨陂船人束伍徐尙元等渰死事。傳于洪國榮曰。令本道恤典擧行。
정조 0년
傳于洪國榮曰。內巡申飭。
정조 0년
以獻納李謙彬牌不進罷職傳旨。傳于金相戊曰。只推。
정조 0년
洪國榮。以兵曹言啓曰。羽林衛將申遇文。忠壯衛將李文爀。俱以病難供職。呈狀乞遞。宿衛輪番之任。不可久曠。竝今姑改差。何如。傳曰。允。
정조 0년
行大司憲朴相德。執義李重馥。司諫李憲慶。掌令尹長烈尹在醇。持平尹尙東。副校理沈豊之沈有鎭。正言姜忱。修撰李秉模啓曰。請文氏按律處斷。措辭見上請厚謙快正王法。其母依律處斷。措辭見上請礪山府竄配罪人洪麟漢。絶島安置。措辭見上答曰。不允。
정조 0년
行大司憲朴相德。執義李重馥。司諫李獻慶。掌令尹長烈尹在醇。持平尹尙東。正言姜忱啓曰。請大靜縣荐棘罪人沈翔雲。亟命王府。嚴鞫得情。快正王法。措辭見上答曰。不允。
정조 0년
司諫李獻慶。正言姜忱啓曰。請充軍罪人趙德昌依律處斷。措辭見上請具允明具允鈺及㢞。竝遠竄。措辭見上獻納李謙彬。以臣於是職。便同鐵限。在前前後除旨。一未出肅。而大論方張。沐浴義重。冒沒出參。而通擬之初。改正之論。峻發於其時銓官之疏。同擬十三人。無一行公者。曾或有如臣冒出而引避者。則伊時輒蒙允許。臣之情勢。旣無異同。則何敢一刻蹲冒於臺次乎。引嫌而退。遭言則同。處義奚殊。旣有行公。今何過引。請獻納李謙彬出仕。答曰。不允。末端事依啓。
정조 0년
待敎朴祐源疏曰。伏以日月易得。公除已過。伏惟孝思攀慕。益復如新。仍伏念臣與新除授承政院左副承旨臣申大升。有姨從應避之嫌。臣之所帶春秋之銜。自在當遞之科。伏乞聖慈。照例遞改。以存公格。不勝幸甚。臣無任祈懇之至。答曰。省疏具悉。疏辭。下該曹稟處。
정조 0년
丙申四月十三日卯時。上御廬次。左承旨入侍。都承旨。下番儒臣追後入侍時。左承旨洪國榮。記事官尹翊東。記事官白光澤。記事官朴祐源以次進伏訖。上曰。都承旨入侍。賤臣承命召入。都承旨徐浩修進伏。上曰。下番儒臣入侍。賤臣承命召入。修撰李秉模進伏。上曰。史庫全書。將貿來。而貿冊之需。推移於關西公用餘在者。已有前例。而自玉堂擧行矣。行關於箕伯。可也。上命退。諸臣以次退出。
정조 0년
丙申四月十三日辰時。上御廬次。海伯守令同爲入侍。內局時任大臣禮堂追後入侍時。黃海監司李性源。泰川縣監申熤。左副承旨李商巖。記事官尹翊東。記事官白光澤。記事官朴祐源以次進伏訖。上命性源曰。査事甚急。收殺後狀聞。可也。性源曰。臣以査事。有仰達者矣。前前監司洪述海。任事軍官三人。有可問之端。分付該曹。急速下送于臣營。一體取招。何如。上曰。依爲之。出擧條性源熤先退。上曰。時任大臣禮堂入侍。賤臣承命召入。藥房都提調金陽澤。提調徐命善。副提調洪國榮。左議政金尙喆。右議政鄭存謙。禮曹判書鄭尙淳。參判金華鎭。醫官方泰輿慶絢吳道炯徐命緯進伏。陽澤曰。夜間聖體。何如。上曰。一樣矣。陽澤曰。王大妃殿氣候。何如。上曰。一樣矣。陽澤曰。惠慶宮氣候。何如。上曰。一樣矣。命善曰。湯劑依前繼進乎。上曰。依爲之。命善等先退。上曰。諡狀盡製乎。尙喆曰。始正書矣。上曰。注書出去。奉諡狀入來。賤臣承命奉入。上命商巖讀奏。上曰。慈聖下敎所書。雖彼人。知之乎。陽澤曰。其時呈文。在於彼國。可以知之矣。上曰。承文院所在諡狀謄錄持入。賤臣承命持入。上曰。先朝敬天愛民之盛德。皆推於孝。諡狀中當始於孝字。備述事大之誠爲宜。而今此所製。無歸重處矣。尙喆曰。下敎命意。誠至當矣。陽澤曰。誠如下敎。然後體段可見矣。上曰。出去相議。可也。上曰。景慕宮祭享禮曹擧條持入。賤臣承命持入。上曰。己巳年春坊日記持入。賤臣承命持入。上命尙淳曰。景慕宮祭享血食用樂等節。當與大臣。商確定行矣。代理則當用樂。而宗廟祭享外。亦有用樂之例。及用牢然後。用樂之節。詳細參確。後日入侍奏之。上曰。因山後齋室。當以藝文館爲之。而泰寧殿前庭設班處。當前期修擧矣。尙喆曰。然矣。上曰。聞禮判言。則萬寧殿影幀所奉安處。將新建云。而予意則添建長寧殿。同爲奉安。則肅廟位。當爲第一室。而神理人情。各盡其道矣。泰寧殿御容。三年後。亦當奉安于永禧殿矣。上命商巖書傳敎曰。再昨所下傳敎中。依懿廟例擧行者。以其懿廟別廟以前之謂也。而今聞禮官所奏。成廟朝登極。在於己丑十一月。別廟定於庚寅正月。則正月以前。旣是睿廟國恤因山之前。自在大小享停廢之時。別廟以前祭禮。今無可考之處。再昨傳敎爻周。陽澤曰。追崇。上諡兩都監合設。而取考各年謄錄。則匠募所下米布之數。米爲四百餘石。木爲四十同。錢亦一千五百兩。目下匠募加付之數。甚夥然。當此節省之時。尤當惜費。而亦不可不從略覓給。米木錢。比前例姑先折半減給。而來頭隨其工役之遲速。更稟加劃與否。似爲便當。敢此仰達。上曰。依爲之。出擧條陽澤曰。孝明殿修理與床卓儀物。皆自魂殿都監擧行。則今此延福殿修理及殿內所排御榻寶欌以下儀物。不必各處擧行。依殿宮祭器鑄成例。使之合設於魂殿都監。似爲省費之道。敢此仰稟。上曰。依爲之。出擧條上命退。諸臣以次退出。
정조 0년
丙申四月十三日午時。上御廬次。永祐園奉審承旨入侍時。左承旨洪國榮。記事官尹翊東。記事官白光澤。記事官朴祐源以次進伏訖。國榮曰。臣奉審永祐園。則無頉矣。國榮曰。永祐園。承旨奉審。今始初也。故守護軍等。以其難保之狀。來訴於臣。大抵本園。初無位畓及香炭等磨鍊之事。故非但守軍貧殘。至於流散之境而已。園內凡事。全不成樣。令該曹。位畓香炭等節。從厚磨鍊。何如。上曰。依爲之。出擧條國榮曰。永祐園後麓。距馬場垣。不過五十餘步。而每當放馬之時。馬群。多有蹂躪橫越之弊。至及於莫重近處云。事甚驚駭。且其地空閑。十餘年養木。在馬場垣。則別無緊關。在園所。則係是後麓。自今屬之火巢內。以爲禁馬之地。何如。上曰。依爲之。出擧條國榮曰。永祐園來龍望見處。有奉常寺田及民田。年年耕犂。事甚未安。分付本寺與戶曹。或給代土。或給準價。以爲禁耕之地。何如。上曰。依爲之。出擧條國榮曰。火巢外垓子甚狹。若廣垓子。則大路將移。而民畓。亦似多入於垓子內。以待朝家物力之稍裕。變通合宜矣。上曰。陪祭承旨入來。承旨前望單子入之。上命退。諸臣以次退出。
정조 0년
丙申四月十三日午時。上詣殯殿。晝茶禮行禮時。上具祭服。詣內廬次。左副承旨李商巖。記事官尹翊東。記事官白光澤。記事官朴祐源。殯殿都廳林得浩以次陪入。上詣中排設廳。親審祭物訖。仍詣殯內床卓前。親審陳設。上詣盥洗位。盥洗訖。就版位。西向立。待正時入。上跪。俯伏哭。諸臣俯伏版位左。北向哭。上止哭。俯伏興。詣尊所。西向立。親審斟盞訖。仍詣香安前跪。三上香訖。挾侍進盞。上獻盞訖。俯伏興。詣床卓前。親行正箸。仍詣版位。俯伏哭。諸臣隨哭。上止哭。俯伏興。還詣廬次。諸臣以次退出。
정조 0년
丙申四月十三日未時。上御廬次。藥房副提調持湯劑入侍。戶判戶房承旨追後入侍時。副提調洪國榮。記事官尹翊東。記事官白光澤。記事官朴祐源。醫官慶絢以次進伏訖。國榮請進湯劑。上進御訖。絢先退。上命國榮讀奏公事訖。上曰。戶判。戶房承旨入侍。賤臣承命召入。戶曹判書鄭弘淳。戶房承旨徐有慶進伏。國榮先退。上下問弘淳曰。盡爲抄出乎。弘淳曰。抄出則別判付處。卽明禮宮壽進宮等處。而其外諸宮房。則皆以一張標紙判下者矣。別判付處。則依初下敎置之乎。上曰。其在從厚之道。置之。可也。上曰。免稅出稅者。當納戶曹矣。弘淳曰。當納者。頃因傳敎出稅矣。上曰。各宮房導掌之弊。民不能堪。若出付本官。則可無其弊矣。今罷五六宮。而民則似無實惠矣。弘淳曰。此實大經大法矣。上曰。代奠事。分付。賤臣承命出傳。弘淳曰。讓寧大君孝寧大君兩房免稅。恐不可與他宮房一例擧行。故敢達矣。上曰。依爲之。出擧條弘淳曰。仁城君後孫親盡。而田結。見漏於日前別單中矣。一體出稅。何如。上曰。依爲之。出擧條弘淳曰。糧餉廳。以接濟訓局軍需之故。自前籍沒田畓。每有請得劃給之例矣。今番逆家田畓。一竝許屬該廳。何如。上曰。依爲之。出擧條上曰。新除授左副承旨申大升牌招察任。上下問有慶曰。達城府院家貧云。然乎。有慶曰。前則雖貧。而今臣等何敢言貧乎。上命退。諸臣以次退出。
정조 0년
丙申四月十三日申時。上御廬次。左承旨入侍時。左承旨洪國榮。記事官尹翊東。記事官白光澤。記事官朴祐源以次進伏訖。上命國榮書傳敎曰。承旨房依前。而禮房承旨。兼兵房。上命退。諸臣以次退出。
정조 0년
丙申四月十三日申時。上御興政堂。召對入侍時。參贊官洪國榮。侍讀官沈有鎭。檢討官李秉模。記事官尹翊東。記事官白光澤。記事官朴祐源以次進伏訖。上命有鎭。讀禮記曾子問篇。自竝有喪如之何。止雖無主婦。可也。又命秉模讀曾子問篇。自將冠者。止大祥奠酬弗擧亦非禮也。上親讀曾子問篇。自竝有喪如之何。止大祥奠酬弗擧亦非禮也訖。上命有鎭奏文義。有鎭曰。葬之先輕後重。奠之先重後輕之義。註解已詳。更無可達。而註曰。葬是奪情之事。奠是奉養之事。蓋葬之爲字。上下草頭。間以死字。此營葬於荒郊草莽中之義也。奠之爲字。酋是淸酒。而在於丌上。此獻酌行祭之義也。奪情奉養之意。與字形相孚。懸註之際。未必因字畫立說。而字畫懸註。皆有理致。故不謀而同如此。孝子於居喪之節。見其字畫。則不待其文。而可以有痛慕敬謹之義矣。我殿下嚴廬中讀禮之際。文義外兼認字義。則似爲一助。伏願體念焉。上又命秉模奏文義。秉模曰。天下之事。只有常與變。而亦莫不有當然之則。然常處則可以從容講究。變處則多有蒼黃急遽之際。故苟非權衡尺度。豫定乎中。則不失者蓋鮮。而喪禮尤然矣。聖賢問答之意。豈不深切。而推此以往。凡於一動一靜。一言一事。無或放過。務盡精微。然後泛應曲當。動合天則矣。深加體念。是所望焉。上曰。參贊官亦奏文義。國榮曰。玉堂上下番盡奏。臣無更奏者矣。上下問有鎭曰。宗子七十娶婦。何也。有鎭曰。宗子雖老。不可無主婦故耳。國榮曰。尙魯之逆節綻露。孥籍之典已擧。輿憤小洩。如故大司諫李存中。以淸明潔介之操。忠君愛國之心。當賊魯竊柄之時。盛陳一疏。力討凶賊。伊時。至有朝陽一鳳之語。而尙魯用事之日。遂至再涉鯨波。十年窮餓。以沒其身。士林至今嗟惋。臣常聞先輩之言。存中。雖流離困厄。百死一生。而未嘗以此介意。但時自太息曰。人倫有五。君臣居首。而吾論一凶猾。欲爲國除害。乃反以此受疑於君父。區區此心。未白而死。此自絶於君臣之倫也。是以自悼。其言絶悲。使人出涕。先大王追惜之敎。屢發於筵席。其容言愍忠之聖意。孰不感歎哉。今則賊魯罪狀現發。天討旣行。在朝家褒奬之道。宜有特異之典。而唐之祿山反後。致誄張九齡。本朝汝立誅後。賜祭朴淳。可以爲例。臣嘗所耿耿於中者。而適以參贊官。入侍經筵。故敢達矣。上曰。參贊官言是矣。予甚愴焉。其在奬言路樹士氣之道。宜有褒贈之典。況文衡準點者乎。以大提學特贈。可也。出擧條上曰。承旨之言是矣。儒臣之意。則何如。秉模曰。若推褒奬之恩。則可以勸忠戇之氣。而尤著尙魯之罪逆矣。有鎭曰。臣意則亦與下番之言。無異矣。上曰。承旨曾見李存中乎。國榮曰。江湖流落之時見之。則眞士類矣。上命國榮。讀奏公事訖。上命退。諸臣以次退出。
정조 0년
丙申四月十三日戌時。上御廬次。左承旨入侍。地師追後入侍時。左承旨洪國榮。記事官尹翊東。記事官白光澤。記事官朴祐源以次進伏訖。上曰。地師三人入侍。賤臣承命召入。地師金基良柳東亨金田進伏。上曰。更爲看審。則何如。基良等曰。上下山原。探見來龍正脈及水口諸處。則實是十全大地矣。上曰。補土何也。基良等曰。非爲形體之低而補土也。惶恐者。前所穿壙處。故四方皆高。中則甚低。若有天落水。則無就下處。恐有濕氣。故更塡新土。以爲平衍。然後詳審裁穴。以開金井。似宜矣。上曰。然則無妨矣。上曰。領相以謂。待一望後伐木云。補土。不可久待一望矣。基良等曰。若待一望。則始役日字。似迫矣。上命國榮書傳敎曰。聞地師三人言。予心甚幸。渠輩亦云勞矣。從當爲依例賞典。而客裏必多齟齬。例給外。錢文米石。從厚題給。以助糧資。基良等先退。上命國榮書傳敎曰。聞地師言。吉地旣卜。始役不可遲留云。其令禮曹造由伐木吉日。竝卽推擇。又命讀奏副校理沈豊之上疏及慶尙監司李衍祥敎書。上曰。左副承旨爲工房。出榻敎上命退。諸臣以次退出。
정조 0년
行都承旨徐浩修受由在外。左承旨洪國榮坐。右承旨徐有慶坐。左副承旨申大升坐直。右副承旨李商巖坐。同副承旨金相戊坐直。注書尹翊東藥房直一員未差。假注書柳孟養仕直。事變假注書徐有成仕。
정조 0년
洪國榮啓曰。右承旨徐有慶。今日病不仕進。卽爲牌招。何如。傳曰。允。
정조 0년
又啓曰。事變假注書徐有成。時無職名。令該曹口傳付軍職。冠帶常仕。何如。傳曰。允。
정조 0년
傳于洪國榮曰。御營都提調。今日政差出。其令兼察。
정조 0년
李商巖啓曰。卽者吏曹郞廳來言。今日爲政事。命下矣。判書徐命善。參判尹得養。參議洪檢。俱以病不來。不得開政云。判書參判參議。卽爲牌招開政。何如。傳曰。允。
정조 0년
傳于洪國榮曰。吏判持望筒入侍。
정조 0년
有政。吏批。判書徐命善進。參判尹得養牌不進。參議洪檢進。左承旨洪國榮進。以金載順爲大司憲。朴在源爲校理。嚴思晩爲修撰。李得臣爲兵曹參議。李商岳爲兵曹參知。閔鍾烈爲刑曹參議。朴孝參爲承文院判校。吳泰讓爲典簿。南鶴耆爲禁府都事。洪景顔爲靈光郡守。判府事金二字缺爲御營都提調。太命喆爲書題。金榮澤爲崇靈殿參奉。文采五爲兼春秋。故大司諫李存中。贈吏判。
정조 0년
兵批。判書李徽之病。參判洪秀輔入直進。參議李得臣。參知李商岳未肅拜。左承旨洪國榮進。以趙泰鎭爲同知。金源爲僉知。朴相德李溎趙㻐朴師海朴取源朴天衡爲司直。曺遠振申光憲閔養洙爲副司果。統制使趙𡷗仍任事承傳。徐有成爲副司正。
정조 0년
備忘記。書題太命喆。予知其幹事。司謁除授。書題。代司鑰林仁相除授。司鑰。代司謁姜世重除授。
정조 0년
傳于洪國榮曰。左承旨都監堂郞同爲入侍。
정조 0년
洪國榮。以山陵都監郞廳。以摠護使意啓曰。依傳敎。今十五日新陵裁穴事。臣與都監堂上都廳郞廳各一員禮曹堂上。率諸地師。今日先爲出去矣。觀象監提調。當爲進去。而臣頃日下敎。今亦兼進之意。敢啓。傳曰。知道。
정조 0년
傳于申大升曰。內差備不足。中官陳國平敍用。
정조 0년
金相戊啓曰。泰寧殿所奉影幀。移奉景賢堂吉日。以今月念前推擇事命下。而臣尙淳入侍時。以念前後推擇事。更承下敎矣。影幀移奉吉日。令日官推擇。則今四月十七日卯時。二十日午時。二十一日辰時爲吉云。以何日定行乎。敢稟。傳曰。以十七日爲之。
정조 0년
丙申四月十四日卯時。上御廬次。左承旨入侍。領議政右副承旨追後入侍時。左承旨洪國榮。記事官尹翊東。記事官白光澤。記事官朴祐源。以次進伏訖。上曰。朝奠。以代奠擧行。賤臣承命出傳。上命國榮書傳敎曰。政事。當日爲之。騎省番次苟艱。參議尋單云。許遞。李存中大提學贈職。今日政擧行。上曰。領議政。坐直承旨入侍。賤臣承命召入。領議政金陽澤。右副承旨李商巖進伏。國榮先退。陽澤曰。聖體。何如。上曰。一樣矣。陽澤曰。王大妃殿氣候。何如。上曰。一樣矣。陽澤曰。惠慶宮氣候。何如。上曰。一樣矣。上曰。聞地師來奏之言。甚幸。而補土則宜矣。陽澤曰。非爲他處而補土也。蓋前所補土者。未完故矣。上曰。伐木則明日爲之。而裁穴則何日爲之乎。陽澤曰。伐木後。當裁穴矣。陽澤曰。今番則誰爲進去乎。上曰。未奉審大臣及錦城尉。可以進詣矣。上曰。李溎之疏。何如。陽澤曰。未見疏本。而只聞疏語矣。上曰。沈豊之疏。何如。大體不緊矣。陽澤曰。然矣。上曰。南絳老事。先朝處分。非爲李潭而然也。一自蕩平科後。聖意以謂。必無敢發東西之言者。絳老事適出。故處分如是耳。上曰。李潭事。大臣之意。則何如。陽澤曰。李潭當受罪矣。其參涉於厚謙密事。則雖無顯著。而其附麗之罪。豈得免乎。臣曾伏承商量處之之下敎。而厚謙之罪逆。不可一日容貸者矣。上曰。李潭之事。何以處之。陽澤曰。臣不敢質奏矣。上曰。當議諸大臣處之。上曰。次對不遠矣。陽澤曰。明日矣。上命商巖書傳敎曰。明日次對停。因山前望日。則次對頉稟事。分付備局。陽澤曰。取見禮曹所報。則江華漂民領來倭人等敗船。幸免渰沒。今方給料接濟。而書契成送。旣有己亥甲戌之例。今亦依此例修送之意。分付該曹。何如。上曰。依爲之。出擧條陽澤曰。大司憲朴相德。頃當親臨訊囚之時。義重沐浴。聞已出肅參鞫。而今則鞫事收殺。所帶之職。卽從二品。重臣資秩。是從二品。階高職卑。當爲兼都憲。都憲。非兼帶之職。自古例不得循例行公。似當有變通之道矣。上曰。許遞。可也。出擧條上曰。大司憲朴相德許遞。出榻敎陽澤曰。右相今日。當進去山陵矣。上曰。右相一體進詣山陵。出榻敎上曰。御營大將金漢耆。山陵出去時。仍佩往來。出榻敎陽澤曰。宗班爲正使。則有遣御醫之例。今番則何以爲之乎。上命商巖書傳敎曰。今番正使行。遣御醫一節。依例擧行。上命退。諸臣以次退出。
정조 0년
丙申四月十四日辰時。上詣殯殿。朝上食行禮時。上具祭服。詣內廬次。左副承旨申大升。記事官尹翊東。記事官白光澤。記事官朴祐源。殯殿都廳林得浩。以次陪入。上詣中排設廳。親審祭物訖。仍詣殯殿內床卓前。親審陳設。出詣盥洗位。盥洗訖。就版位。西向立。待正時入。上跪俯伏哭。諸臣俯伏版位左。北向哭。上止哭。俯伏興。詣罇所。西向立。親審斟盞訖。仍詣香案前跪。三上香訖。挾侍進盞。上獻盞訖。俯伏興。詣床卓前。親行正箸。仍詣版位。俯伏哭。諸臣隨哭。上止哭。俯伏興。詣床卓前。親行進茶訖。詣廬次。上曰。禮房承旨與魂殿都監入直堂郞。率別看役許珪入侍。出榻敎諸臣以次退出。
정조 0년
丙申四月十四日巳時。上詣泰寧殿。奉審入侍時。殯殿都監堂上鄭尙淳。都廳林得浩。禮房承旨洪國榮。記事官尹翊東。記事官白光澤。記事官朴祐源。以次侍立。上自廬次。詣泰寧殿。命尙淳等奉審訖。還詣廬次。命諸臣入侍。諸臣以次進伏訖。上曰。知製敎李秉模入侍。出傳敎賤臣承命。召入進伏。上命秉模曰。慈慶堂上樑文製進。上命退。諸臣以次退出。
정조 0년
丙申四月十四日巳時。上詣啓星堂。魂殿都監堂郞入侍時。魂殿都監堂上鄭尙淳。都廳林得浩。左承旨洪國榮。記事官尹翊東。記事官白光澤。記事官朴祐源。別看役許珪。以次侍立。上乘輿。自顯武門。詣啓星堂。諸臣陪從。上降輿陞堂。下問尙淳及珪曰。此堂可爲魂殿否。尙淳等曰。處所可以排設。而亦無大段修補處矣。上乘輿。自顯武門入。降輿。詣爲善堂看審後。自東挾門。陞泰寧殿南廡。仍還詣廬次。上命退。諸臣以次退出。
정조 0년
丙申四月十四日午時。上御廬次。政官入侍時。吏曹判書徐命善。左承旨洪國榮。記事官尹翊東。記事官白光澤。記事官朴祐源。以次進伏訖。上命國榮讀奏政事望筒訖。上曰。兵批軍職望筒。有差誤處。出給改書以入事。分付。賤臣承命出傳。上曰。御將。以都提調摠察事。發牌郞廳聽傳敎。出榻敎上命退。諸臣以次退出。
정조 0년
丙申四月十四日未時。上御廬次。藥房副提調持湯劑入侍時。副提調洪國榮。記事官尹翊東。記事官白光澤。記事官朴祐源。醫官慶絢。以次進伏訖。國榮請進湯劑。上進御訖。上命退。諸臣以次退出。
정조 0년
丙申四月十四日申時。上御廬次。魂殿都監堂郞別看役同爲入侍時。吏判內乘計士追後入侍時。魂殿都監堂上鄭尙淳。都廳林得浩。左副承旨申大升。記事官尹翊東。記事官白光澤。記事官朴祐源。別看役許珪。以次進伏訖。上曰。計士待令。則召入。賤臣承命召入。計士韓相運進伏。上曰。看審啓星堂。則何如。相運曰。別無傷處。而丹靑漫漶中排設廳等處。所入物力似多矣。上曰。泰寧殿。則丹靑無可改處。而丁字閣。則欲造東邊。何如。尙淳曰。好矣。上曰。徽寧殿魂殿時。則無丁字閣矣。珪曰。徽寧殿。則地窄故。不建矣。上曰。丁字閣。營建東邊。而似當兼行中排設廳矣。若造瓦家。則必築地。定殯殿至近處營建未安。若以假中排設廳樣。造成草家。則將至幾日乎。珪曰。三日可成矣。上曰。泰寧殿影幀先行移奉。然後可以始役矣。上命大升書傳敎曰。泰寧殿所奉先朝影幀。移奉于景賢堂。移奉日字。今月念前推擇事。分付儀曹。移奉時奉安輦轝。自資政門。由崇賢門。儀衛等節。令禮曹考例成節目。卽爲啓下。又命書傳敎曰。景賢堂影幀移奉處。所鋪陳下排。纔已新造。別無更備。只塗褙門窓。而影幀所奉溫堗。則油芚鋪陳等物。一竝新造事。分付戶曹。又命書傳敎曰。影幀移奉時。神輦侍衛。皆從吉。各項攝官。考例。令吏曹預卽差出。又命書傳敎曰。神輦繖扇。以殿內所設者前導。雲寶劍。勿爲新造。以內下者用之。上曰。影幀移奉時。以常時所御輦轝。移奉乎。禮判知入。尙淳先退。上曰。注書出去。招司僕內乘。問輩轝有幾座。而以何輦轝。奉安影幀乎。知入。賤臣承命出去。以內寺則輦轝六座。外寺則十六座。而影幀奉安輦轝。在於長寧殿還奏。上曰。吏判入侍。賤臣承命召入。吏曹判書徐命善進伏。上曰。內乘召入。賤臣承命召入。司僕內乘張鉉佐進伏。上命命善等曰。影幀奉安於神輦。則長廣可合乎。詳細知奏。上命退。諸臣以次退出。
정조 0년
丙申四月十四日酉時。上詣殯殿。夕上食行禮時。上具祭服。詣內廬次。左副承旨申大升。記事官尹翊東。記事官白光澤。記事官朴祐源。殯殿都廳林得浩。以次陪入。上詣中排設廳。親審祭物訖。仍詣殯殿內床卓前。親審陳設。出詣盥洗位。盥洗訖。就版位。西向立。待正時入。上跪俯伏哭。諸臣俯伏版位左。北向哭。上止哭。俯伏興。詣罇所。西向立。親審斟盞訖。仍詣香案前跪。三上香訖。挾侍進盞。上獻盞訖。俯伏興。詣床卓前。親行正箸。仍詣版位。俯伏哭。諸臣隨哭。上止哭。俯伏興。詣床卓前。親行進茶訖。還詣廬次。上命大升曰。魂殿奉安于泰寧殿。非予意。寔遵慈敎。以此分付。可也。諸臣以次退出。